16/9/2021

**ΔΕΛΤΙΟ ΤΥΠΟΥ**

**Ευρωπαϊκή Εβδομάδα Κινητικότητας – Ημέρα χωρίς Αυτοκίνητο (16-22 Σεπτεμβρίου 2021)**

**Ποδηλατάδα, διαδρομές στην πόλη, ασφαλής μετακίνηση και κινητικότητα στο πρόγραμμα των εκδηλώσεων του Δήμου Βέροιας**

Δυναμικό παρών με συμμετοχή στην Ευρωπαϊκή Εβδομάδα Κινητικότητας (16-22 Σεπτεμβρίου 2021) και Ημέρα Χωρίς Αυτοκίνητο (19 Σεπτεμβρίου 2021) δίνει φέτος ο Δήμος Βέροιας με τη διοργάνωση δράσεων για την ορθή επιλογή του τρόπου μετακίνησης και το έμπρακτο ενδιαφέρον για το περιβάλλον και την υγεία όλων μας. Με το κεντρικό πανευρωπαϊκό σύνθημα «Μετακινούμαστε με μέσα φιλικά στο περιβάλλον. Μένουμε υγιείς» οι δημότες κάθε ηλικίας καλούνται να συμμετέχουν στις παρακάτω δράσεις, να ανακαλύψουν τους εναλλακτικούς τρόπους μετακίνησης και να δουν με διαφορετική ματιά τις ομορφιές της Βέροιας.

Το πρόγραμμα περιλαμβάνει:

* Την Πανευρωπαϊκή Εβδομάδα Κινητικότητας (16 έως 22 Σεπτεμβρίου) η Τροχαίας Βέροιας θα βρίσκεται στις αυλές των σχολείων Πρωτοβάθμιας Εκπαίδευσης με δράσεις κυκλοφοριακής αγωγής. (Θα τηρηθεί σειρά προτεραιότητας και θα συμμετέχουν δύο τμήματα από κάθε σχολείο για την αποφυγή συνωστισμού, λόγω των μέτρων που ισχύουν για τη δημόσια υγεία). Τηλ. επικοινωνίας 2331076667 και e-mail: tt.veroias@astynomia.gr.
* Δωρεάν χρήση των Κοινόχρηστων Ποδηλάτων της Βέροιας την Πανευρωπαϊκή Εβδομάδα Κινητικότητας (16 έως 22 Σεπτεμβρίου).
* “Fix my Bike”: ΔΩΡΕΑΝ service ποδηλάτου από επαγγελματίες της πόλης. (Ημέρα: Σάββατο 18 Σεπτεμβρίου, ώρα 17:00-21:00, Πάρκο Αγίων Αναργύρων).
* «Γνωρίζουμε την πόλη μας, περπατώντας!»: Περίπατος στις παραδοσιακές συνοικίες της Βέροιας και σε ιστορικά μνημεία της πόλης.

Για δημότες - Ημέρα: Τετάρτη 22 Σεπτεμβρίου, ώρα 17:00. Σημείο συγκέντρωσης: Πλατεία Δημαρχείου. Για δηλώσεις συμμετοχής έως 30 άτομα στην ηλεκτρονική διεύθυνση: tourismveria@gmail.com

Για Σχολεία (Δημοτικά, Γυμνάσια, Λύκεια) - Ημέρες Δευτέρα, Τρίτη και Τετάρτη 20, 21 και 22 Σεπτεμβρίου, (έχει ολοκληρωθεί η διαδικασία εκδήλωσης ενδιαφέροντος).

* Εκπαιδευτικά εργαστήρια για νηπιαγωγεία και Α’ και Β’ τάξεις δημοτικών σχολείων από τη Δημόσια Κεντρική Βιβλιοθήκη Βέροιας. (Ημέρες: Τρίτη 21 και Τετάρτη 22 Σεπτεμβρίου 2021, Υπαίθριο Αναγνωστήριο Βιβλιοθήκης). Η Δημόσια Κεντρική Βιβλιοθήκη Βέροιας συμμετέχει στην Ευρωπαϊκή Εβδομάδα Κινητικότητας και σε συνεργασία με τον Δήμο Βέροιας διοργανώνει εκπαιδευτικά εργαστήρια που περιλαμβάνουν ανάγνωση βιβλίου και δραστηριότητες. Απευθύνεται σε μαθητές 6-8 ετών. Απαιτείται προεγγραφή. Παρακαλούμε να δηλώσετε έγκαιρα συμμετοχή στη Δημόσια Βιβλιοθήκη της Βέροιας, Έλλης 8 ή στο τηλ. 2331024494, [www.libver.gr](http://newsletter.libver.gr/tracking/lc/be773d38-6fe5-48ed-9b0a-7b4c2b943008/bd09787c-aa90-4816-b4f7-a4421ddbda24/be75e4fe-4ce2-408e-91f0-7dfb121b26bb/)
* Γυαλιά προσομοίωσης από την Τροχαία Βέροιας. Παρουσίαση και συμμετοχή των μαθητών του ΕΠΑΛ Βέροιας στη δράση (γυαλιά προσομοίωσης αλκοόλ στο αίμα, γυαλιά προσομοίωσης κάνναβης, γυαλιά προσομοίωσης χρήσης ναρκωτικών ουσιών και γυαλιά προσομοίωσης κούρασης/υπνηλίας). (Ημέρα: Τετάρτη 22 Σεπτεμβρίου, ΕΠΑΛ Βέροιας).

Σημειώνεται πως η χρήση μάσκας και η τήρηση αποστάσεων κατά την παραμονή σας στους εξωτερικούς χώρους είναι υποχρεωτική, σύμφωνα με τα μέτρα προστασίας που ορίζει ο ΕΟΔΥ.

Λόγω των μέτρων για τη δημόσια υγεία ενδέχεται να υπάρξουν αλλαγές είτε σε σχέση με τη διεξαγωγή της εκδήλωσης, είτε σε σχέση με τον αριθμό συμμετοχών.

Η ποδηλατοδρομία και οι δράσεις της Τροχαίας Βέροιας που ήταν προγραμματισμένες για την Κυριακή 19 Σεπτεμβρίου 2021 στο Πάρκο των Αγίων Αναργύρων αναβάλλονται και θα πραγματοποιηθούν όταν τα επιδημιολογικά στοιχεία της περιοχής το επιτρέψουν.

Ο Δήμος Βέροιας ευχαριστεί το Τμήμα Τροχαίας Βέροιας, τις Διευθύνσεις Πρωτοβάθμιας και Δευτεροβάθμιας Εκπαίδευσης Ημαθίας, τη Δημόσια Κεντρική Βιβλιοθήκη, τα καταστήματα ποδηλάτων BBT (BikesbyTolis) και RIDE Cycle Store για τη συνεργασία τους με σκοπό τη διοργάνωση των ανωτέρω εκδηλώσεων.